DECIZIA COMISIEI
din 6 iunie 2008
referitoare la anumite măsuri de protecție privind gripa aviară produsă de subtipul H7 înalt patogen în Regatul Unit
[notificată cu numărul C(2008) 2666]
(Numai textul în limba engleză este autentic)
(2008/424/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3) stabilește anumite măsuri preventive referitoare la supravegherea și la depistarea precoce a gripei aviare, precum și măsurile minime de combatere care trebuie aplicate în cazul apariției unui focar de gripă aviară la păsările de curte sau la alte păsări captive. Directiva respectivă prevede stabilirea unor zone de protecție și de supraveghere în eventualitatea apariției unui focar de gripă aviară înalt patogenă.
(2)
La 4 iunie 2008, Regatul Unit a notificat Comisiei un focar confirmat de gripă aviară produsă de subtipul H7 înalt patogen, apărut într-o exploatație avicolă de pe teritoriul său și a adoptat imediat măsurile corespunzătoare, în conformitate cu Directiva 2005/94/CE, stabilind și zone de protecție și de supraveghere.
(3)
Comisia, în colaborare cu Regatul Unit, a examinat măsurile respective și s-a asigurat că delimitarea zonelor a fost stabilită de către autoritatea competentă din statul membru respectiv la o distanță suficient de mare față de locul în care a apărut focarul confirmat.
(4)
În vederea prevenirii oricăror perturbări inutile ale comerțului intracomunitar și pentru a evita riscul impunerii de către țări terțe a unor bariere nejustificate în calea comerțului, este necesar ca, în cel mai scurt timp, să se descrie la nivel comunitar zonele respective din Regatul Unit.
(5)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Prezenta decizie se referă la zonele de protecție și de supraveghere stabilite de autoritatea competentă din Regatul Unit ca urmare a confirmării unui focar de gripă aviară produsă de subtipul H7 înalt patogen, apărut într-o exploatație avicolă din comitatul Oxfordshire, care a fost notificat Comisiei de către statul membrul respectiv la 4 iunie 2008.
Regatul Unit se asigură că zonele de protecție și de supraveghere stabilite în conformitate cu articolul 16 alineatul (1) din Directiva 2005/94/CE includ cel puțin teritoriile menționate în partea A și partea B din anexa la prezenta decizie.
Articolul 2
Prezenta decizie se aplică până la 28 iunie 2008.
Articolul 3
Prezenta decizie se adresează Regatului Unit al Marii Britanii și Irlandei de Nord.
Adoptată la Bruxelles, 6 iunie 2008.